KIRJALLINEN KYSYMYS E-0154/01

esittäjä(t): Alexandros Alavanos (GUE/NGL) komissiolle

(31. tammikuuta 2001)

Aihe: Balkanin jälleenrakennuselimen moitteeton toiminta

Balkanin jälleenrakennuksesta vastaava elin on laajentanut toimialuettaan Serbiaan ja Montenegroon. Velvollisuuksiensa hoitamiseksi sen tulee perustaa vastaavat yksiköt Belgradiin ja Podgoricaan. Voiko komissio toimittaa tietoja näiden yksiköiden henkilöstön palkkaamisesta? Miten henkilöstö valitaan näissä kahdessa toimipisteessä ja miten varmistetaan riittävä avoimuus?

Miksi komissio ehdotti asetuksen 2666/2000(1) 10 artiklassa mainitun komitean hallintoneuvoston kokousten vähentämistä 12:sta 4:ään vuonna 2001, vaikka komitean työmäärä moninkertaistuu sen toimialueen laajentuessa edellä mainituille alueille?

(1) EYVL L 306, 7.12.2000, s. 1.

Christopher Pattenin komission puolesta antama vastaus

(23. maaliskuuta 2001)

Kuten arvoisa parlamentin jäsen tietää, Euroopan jälleenrakennusvirasto on riippumaton virasto, joka harjoittaa täyttä itsenäisyyttä hallinnollisten tehtäviensä hoidossa. Virasto on parhaillaan palkkaamassa Belgradeissa ja Podgoricassa sijaitseviin toiminnallisiin keskuksiinsa ammattitaitoista väkeä panemaan täytäntöön yhteisön avustusohjelmia alueella. Suurin osa näissä kahdessa toimistossa avoinna olevista toimista on julkaistu kansainvälisessä lehdistössä sekä komission ja viraston omilla nettisivuilla.

Euroopan jälleenrakennusviraston johtaja tiedottaa säännöllisesti komission ja jäsenvaltioiden edustajista muodostuvalle viraston johtokunnalle viraston henkilöstömäärästä ja työhönottomenettelyistä.

Viimeisimmät tiedot työhönoton etenemisestä antoi viraston johtaja Thessalonikissa 15. joulukuuta 2000 pidetyssä johtokunnan kokouksessa, jossa vahvistettiin henkilöstön uusin kokoonpano (Belgradiin 33 kansainvälistä ja 61 paikallista toimea ja Podgoricaan 7 kansainvälistä ja 10 paikallista toimea).

Albanialle, Bosnia ja Hertsegovinalle, Kroatialle, Jugoslavian liittotasavallalle ja entiselle Jugoslavian tasavallalle Makedonialle annettavasta avusta ja asetuksen (EY) N:o 1628/96 kumoamisesta sekä asetusten (ETY) N:o 3906/89 ja (ETY) N:o 1360/90 sekä päätösten 97/256/EY ja 1999/311/EY muuttamisesta 5. joulukuuta 2000 annetun neuvoston asetuksen (EY) N:o 2666/2000 10 artiklan säännöksiä ei sovelleta viraston johtokuntaan vaan Cards-ohjelman nojalla perustettuun hallintokomiteaan. Johtokunnan kokoontumistiheyden osalta komissio on noudattanut Euroopan jälleenrakennusvirastosta annetun neuvoston asetuksen (EY) N:o 2667/2000(1) 4 artiklan 9 kohdassa vahvistettuja periaatteita, joiden mukaan johtokunta kokoontuu puheenjohtajansa kutsusta tarvittaessa ja vähintään neljännesvuosittain. Asetuksen antoi neuvosto, joka sopi komission kanssa siitä, että johtokunnan toiminnan kannalta olisi tehokkaampaa kokoontua kolmen kuukauden eikä neljän viikon välein.

Koska komissio kuitenkin toimii viraston johtokunnan puheenjohtajana, se voi työn paljouden takia tai muista pakottavista syistä ehdottaa ylimääräisten kokousten pitämistä tai kokousten keston pidentämistä. Johtokunta voidaan kutsua koolle myös viraston johtajan tai sen jäsenten vähintään yksinkertaisen enemmistön pyynnöstä.

(1) EYVL L 306, 7.12.2000.